እንደ ሶስት ሳይሆን እንደ አንድ አገር ተስማምተን መስራት አለብን – የኢትዮጵያ፣ ግብፅና ሱዳን መሪዎች
የኢፌዴሪ ጠቅላይ ሚኒስትር አቶ ኃይለማሪያም ደሳለኝ፣ የግብፅ ፕሬዝዳንት አብዱል ፈታህ አልሲሲ እና የሱዳን ፕሬዝዳንት ኦማር ሃሰን አልበሽር በአዲስ አበባ እየተካሄደ ባለው 30ኛው የአፍሪካ ህብረት የመሪዎች ጉባኤ ጎን ለጎን መክረዋል።በዚህም በሶስቱ አገራት መካከል በተለይም በህዳሴ ግድብ ዙሪያ ያሉ ጉዳዮች እንደ ሶስት ሳይሆን እንደ አንድ አገር ተስማምቶ ለመስራት ከመግባባት ላይ ደርሰዋል።በዓመት እንድ ጊዜም በመሪዎች ደረጃ እየተገናኙ በጋራ ጉዳዮች ዙሪያ ለመነጋገርና አቅጣጫዎችን ለማስቀመጥም ሶስቱ መሪዎች ተስማምተዋል።የሶስቱ አገራት የውጭ ጉዳይ፣ የውሃ ሃብትና ሌሎች የሚመለከታቸው ሚኒስቴር መስሪያ ቤቶችና ተቋማት በህዳሴ ግድብ ዙሪያ በሚደረጉ ቀጣይ ውይይቶች ላይ በአንድ ወር ጊዜ ውስጥ ለመሪዎች ሪፖርት አንዲያቀርቡ መመሪያ ሰጥተዋል።በሶስቱ አገራት መካከል ያለውን የህዝብ ለህዝብና የኢኮኖሚ ትስስር ለማጠናከር የሚያስችል የሶስትዮሽ የመሰረተ ልማት ፈንድ ለማቋቋምም ተስማምተዋል። ፈንዱ ሶስቱ አገራት እኩል አስተዋፅኦ የሚያደርጉበት ይሆናል።በመሪዎች ደረጃ ያለው ፍጹም መግባባትና ወንድማማችነት በውጭ ጉዳይ ሚኒስትሮችና በባለሙያዎች ደረጃ እንዲንፀባረቅም በመሪዎቹ በኩል መመሪያ ተላልፏል። ምንጭ-የውጭ ጉዳይ ሚኒስቴርቃል አቀባይ ጽ/ቤት 